།ཞེས་པ་ལྟ་བུའོ། །
།
༈ ཉི་ཤུ་རྩ་དགུ་བ་ཟོལ་བསྟོད་ཀྱི་རྒྱན་ལ་གསུམ་ལས་དང་པོ་མཐུ་ཕུན་ཚོགས་ཀྱི་ཟོལ་
བསྟོད་ནི་དཔེར་ན་ནགས་ཤོད་པ་ཆོས་དབང་གྲགས་པས་མི་ལ་བཞད་པ་རྡོ་རྗེར་བསྟོད་པ། རྡོ་རྗེའི་
སྐུ་ལ་དགུན་དུས་ཁ་བ་ཡི། །རེག་པས་མི་བརྗི་དེ་ལ་ངོ་མཚར་ཅི། །སྲིད་གསུམ་ཟ་བ་གཏུམ་མོའི་མེ་
ཆེན་གྱིས། །འཚིག་པར་མ་ནུས་རས་ཀྱི་གོས་འདི་མཚར། །ཞེས་དང༌། ཚངས་སྲས་བཞད་པའི་རྡོ་
རྗེས། རྒྱ་ཞང་མ་བསྒྲུབས་ཐལ་རྡེབས་ཙམ་གྱིས་ཀྱང༌། །བོན་མང་སྐད་ཅིག་ཁོང་ཁྲག་སྐྱུག་མཛད་ན། །
བྱང་བདག་རིག་འཛིན་ཁྱོད་ཀྱིས་ཆེད་གཉེར་དུ། །བསྒྲུབས་མཐུས་དགྲ་བོ་གཞོམ་ལ་ཅི་ཕྱིར་སྙེམས། །
ཞེས་དང༌། བོད་མཁས། འཁོས་བྲལ་མིའུ་ཐུང་གིའང་ས་གསུམ་པོ། །མནན་ནས་སྟོབས་ལྡན་འཛིན་
མའི་འོག་ཏུ་བཅིངས། །རྒྱལ་པོ་ཁྱོད་ཀྱིས་འཛམ་གླིང་སའི་དཀྱིལ་འཁོར། །དབང་དུ་བྱས་པ་ཙམ་ལ་
322

དོན་རྒྱན་སོ་ལྔའི་སྙིང་པོ་བསྡུས་པ་བློ་གསར་བུང་བ་རོལ་པའི་དགའ་ཚལ་དུ་འཇུག་པ་ལ་ཉེ་བར་མཁོ་བ།
ཁེངས་མི་འཚལ། །ཞེས་པ་ལྟ་བུའོ། །
༈ གཉིས་པ་དཔའ་བ་ཕུན་ཚོགས་ཀྱི་ཟོལ་བསྟོད་ནི་དཔལ་ལོས། དྲག་པོའི་ཟླ་བའི་ཅོད་
པན་དང་། །ཚངས་པའི་པད་གདན་འཕྲོག་གྱུར་པ། །འགྲོ་བའི་བླ་མ་མཚོ་བྱུང་མ། །ཁྱོད་ཀྱི་མཛད་པ་
འདི་རིགས་སམ། །ཞེས་དང༌། བོད་མཁས། སྨྲ་མཁས་ཁྱོད་ཀྱིས་རྒོལ་བའི་སྤོབས་པ་ཀུན། །འཕྲོག་
ནས་འདར་ཞིང་ཞུམས་པ་ལ་སྦྱོར་བ། །ལས་འབྲས་ཚུལ་ལ་གཟིགས་པ་མི་དམན་པའི། །ཤཱཀྱའི་
སྲས་པོ་ཁྱོད་ཀྱིས་རིགས་སམ་ཅི། །ཞེས་པ་ལྟ་བུའོ། །
༈ གསུམ་པ་སྦྱར་བའི་ཟོལ་བསྟོད་ནི་དཔལ་ལོས། དབྱངས་ཅན་ལྷག་པའི་ལྷར་བཟུང་
བས། །བརྩོན་ལྡན་བློ་གྲོས་གསལ་བ་རྣམས། །དལ་བའི་བདེ་བ་མི་འཐོབ་པར། །རྟག་ཏུ་འཆད་རྩོད་
རྩོམ་པས་གཡེང༌། །ཞེས་དང༌། བོད་མཁས། ཁྱོད་ཀྱི་སློབ་ཚོགས་ངང་པའི་བུ་མོ་ཡི། །ལོངས་སྤྱོད་
ཀུན་དང་མཐུན་མོང་ཉིད་གྱུར་ནས། །ཅི་ཕྱིར་ཁྱོད་ཞབས་བརྟན་ལས་སྨྲ་བ་ནི། །ཆེན་པོར་གྱུར་པའི་
ཁེངས་པ་འཛིན་རིགས་སམ། །ཞེས་པ་ལྟ་བུ་དང་། མ་བསྟན་པ་མཚོན་ཕྱིར་རཏྣ་ཤྲཱིས་དཔེར་བརྗོད་པ།
ས་ནི་ཆེན་པོ་མ་ལུས་པ། །བྲང་འགྲོ་ཡིས་ནི་རྣམ་པར་བཟུང་། །རྒྱལ་པོ་ཁྱོད་ཀྱི་རྒྱལ་སྲིད་ཆེ། །ཐོབ་
ལ་མངོན་པར་ང་རྒྱལ་ཅི། །ཞེས་རང་བཞིན་བརྗོད་པའི་ཟོལ་བསྟོད་དང་། སྒྱུ་མའི་དབང་གིས་འཇིག་
རྟེན་འདི། །ཁྱོད་ཀྱིས་རྣམ་པར་བརྟུལ་བའི་བློ། །ནག་པོའི་སྤྱོད་ལྡན་ཁྱོད་ཀྱི་གྲགས། །སྨྲ་བར་བྱེད་
ལ་མཚར་ཅི་ཡོད། །ཅེས་སྦྱར་བའི་ཟོལ་བསྟོད་དང་། ཡང་མཛེས་མ་ཁྱོད་ཀྱི་རྣ་བ་ལ། །ཨུཏྤལ་བཟུང་
བའི་རོལ་བ་ཡི། །རྩལ་གྱིས་མིག་ནི་དུད་གྱུར་པས། །ཕྱིར་སྙེམས་འཛུམ་པར་བྱེད་པ་ཅི། །ཞེས་རབ་
བརྟགས་ཀྱི་ཟོལ་བསྟོད་དོ། །
༈ སུམ་ཅུ་བ་ངེས་བསྟན་གྱི་རྒྱན་ལ་གཉིས་ལས་དང་པོ་མཆོག་ངེས་བསྟན་ནི་དཔེར་ན་
དཔལ་ལྡན་ཕྱོགས་གླང་གིས་རྗེ་བཙུན་འཇམ་དཔལ་ལ་བསྟོད་པར། འདི་ལྟར་མིག་སྨན་དང་
མཚུངས་པའི། །ཅོད་པན་ཕྲེང་བས་མཛེས་པ་ནི། །ཉོན་མོངས་བུད་ཤིང་ཡེ་ཤེས་མེའི། །དུ་བའི་རི་མོ་
ལྟ་བུར་མཚོན། །ཞེས་དང༌། རྟོགས་བརྗོད་དུ། རིན་ཆེན་ཡིད་འོང་དོ་ཤལ་དག །སྙིང་གར་བཟུང་
བར་བྱས་པ་འདི། །ས་འོག་རྒུད་པ་ཞི་བའི་སླད། །ལྷག་མ་ཅན་གྱིས་བརྟེན་པ་བཞིན། །ཞེས་དང༌།
323

རིས་མེད་ཆོས་རིག་གཏེར་མཛོད་ལས། སྙན་འགྲེལ་དཔེ་དཀོན་གཅེས་བཏུས་པོད་དགུ་པ།
བོད་མཁས། ངག་ལ་ངག་གི་དཔལ་སྟེར་དབྱངས་ལྷ་མོའི། །ཕང་པར་རབ་འཛེགས་ཤེལ་གྱི་ཏམྦུ་
རར། །སེན་མོས་བཏབ་བསྐྱོད་ཡིད་འོང་སྙན་སྒྲོགས་པ། །བརྩེ་བས་ཡོངས་བསྐུལ་ཆོས་དོན་སྨྲ་བ་
མཚོན། །ཞེས་པ་ལྟ་བུའོ། །
༈ གཉིས་པ་མཆོག་མིན་ངེས་བསྟན་ནི་ཟུར་མཁར་བས། བདུད་ཀྱིས་དབང་བསྒྱུར་སྐྱེ་
བོ་ཡི། །སྤྱོད་པ་མངོན་གྱུར་གསལ་བ་ན། །ཐུབ་པའི་བསྟན་པ་ནུབ་པ་ལ། །མངོན་དུ་ཕྱོགས་པ་ངེས་
པར་མཚོན། །ཞེས་དང༌། བོད་མཁས། ལང་ཚོ་ལྡན་མ་དེ་ཡི་བྲང་གི་གཞིར། །རབ་རྒྱས་ནུ་མའི་ཤེལ་
བུམ་ཟུང་མཛེས་པ། །སྲ་ཞིང་མཁྲེགས་པས་གང་གིས་དབང་གྱུར་ལ། །ནམ་ཞིག་སྙིང་ཉིད་སྲ་བ་ངེས་
པར་སྟོན། །ཞེས་པ་ལྟ་བུའོ། །
།
༈ སུམ་ཅུ་རྩ་གཅིག་པ་ལྷན་ཅིག་བརྗོད་པའི་རྒྱན་ལ་གསུམ་ལས་དང་པོ་ཡོན་ཏན་ལྷན
ཅིག་བརྗོད་པ་ནི་དཔེར་ན་ཟུར་མཁར་བས། ན་ཆུང་འདི་ཡི་བཞིན་རས་ནི། །པདྨའི་མདོག་དང་ལྷན་
ཅིག་དཀར། །ཁ་ནས་འབྱུང་བའི་དབུགས་འདི་དང༌། །པདྨའི་དྲི་ངད་ལྷན་ཅིག་ཞིམ། །ཞེས་དང༌།
བོད་མཁས། ལང་ཚོའི་དཔལ་ལས་བྱུང་བའི་གཟི་མདངས་དང༌། །ཡིད་འོངས་པདྨ་གཞོན་ནུ་ལྷན
ཅིག་མཛེས། །གང་གི་བློ་དང་སྟོབས་ཀྱི་རང་བཞིན་དང༌། །དྲི་བཟང་ཁང་པའི་ཆུ་བ་ལྷན་ཅིག་བཀྲ། །
ཞེས་པ་ལྟ་བུའོ། །
༈ གཉིས་པ་བྱ་བ་ཐ་དད་པའི་ལྷན་ཅིག་བརྗོད་པ་ནི། དཔེར་ན། བ་ཀུ་ན་ལའི་ཡལ་འདབ་ཏུ།
ཙམྤ་ཀ་འདབ་རླུང་གིས་བསྐྱོད་པ་ཡི། །སྤྲིངས་ཡིག་གིས་ནི་བྱམས་པ་བསྐྱེད་བྱེད་ཅིང༌། །འདོད་དང་
ལྷན་ཅིག་དཔྱིད་ཀྱི་དང་པོ་ཡིས། །མངོན་སྦྱོར་རྒྱལ་བྱེད་བསྟན་འཇོམས་ཕྱོགས་སུ་གྲགས། །ཞེས་
དང༌། ཟུར་མཁར་བས། དམ་པ་རྣམས་ཀྱི་ཡོན་ཏན་དང༌། །ལྷན་ཅིག་དབྱར་གྱི་ཆུ་བོ་འཕེལ། །དེ་ཚེ་
འཇིག་རྟེན་ཉི་མ་དང༌། །མཉམ་དུ་གསལ་བར་བྱེད་པ་ཡིན། །ཞེས་དང་། བོད་མཁས། ཀྱེ་མ་འབྱུང་
འཁྲུགས་ནད་ཀྱི་ཟུག་རྔུ་དང༌། །ལྷན་ཅིག་རུས་ཚིག་མདུད་པ་རྣམ་པར་རྒྱས། །ལུས་ཀྱི་ཉམ་བག་གཟི་
མདངས་ཚོགས་རྣམས་དང༌། །རྨོངས་པའི་གྲོགས་པོ་ཉིད་ནི་མཉམ་དུ་ཡལ། ཞེས་པ་ལྟ་བུའོ། །
༈ གསུམ་པ་བྱ་བ་ལྷན་ཅིག་བརྗོད་པ་ནི་དཔེར་ན་ཟུར་མཁར་བས།སྔོ་བསངས་ཛ་ཧུའི་བུ་
324

དོན་རྒྱན་སོ་ལྔའི་སྙིང་པོ་བསྡུས་པ་བློ་གསར་བུང་བ་རོལ་པའི་དགའ་ཚལ་དུ་འཇུག་པ་ལ་ཉེ་བར་མཁོ་བ།
མོ་དང་། །ཡིད་འོང་དྲི་ཡི་བཞོན་པ་དང༌། །ཁོ་བོའི་སྲོག་འཛིན་ཆེ་འདི་རྣམས། །ལྷན་ཅིག་མྱུར་དུ་འགྲོ་
བར་བྱེད། །ཅེས་དང༌། བོད་མཁས། སྲིད་པའི་སྐྱོན་གྱིས་རབ་ཏུ་སྐྱེ་བ་དང༌། །ཐར་པའི་ཡོན་ཏན་དྲན་
པའི་དད་པ་དང༌། །དེ་རུ་དགེ་ལ་འདུན་པའི་བརྩོན་འགྲུས་ཏེ། །གསུམ་པོ་འདི་དག་ལྷན་ཅིག་འཕེལ་
བར་གྱུར། །ཅེས་པ་ལྟ་བུའོ། །
༈ སོ་གཉིས་པ་ཡོངས་བརྗེས་ཀྱི་རྒྱན་ནི་དཔེར་ན་ཀླུ་ཀུན་ཏུ་དགའ་བའི་ཟློས་གར་དུ།
ཁྱོད་ཀྱི་སྙིང་ལས་ཁྲག་རྣམས་ནི། །བདག་གི་མཆུ་ཡིས་རབ་ཏུ་འཕྲོག །སླར་ཡང་ཁྱོད་ཀྱི་བསྟན་པ་
འདིས། །བདག་གི་སྙིང་ཉིད་འཕྲོག་པར་གྱུར། །ཅེས་ཤིན་ཏུ་གསལ་བ་དང་། བོད་མཁས་པས། སྤྱན་
རས་གཟིགས་མགོན་ཁྱོད་ཀྱིས་འགྲོ་རྣམས་ལ། །ཕན་དང་བདེ་བའི་དངོས་པོ་ཀུན་བསྩལ་ནས། །དེ་
དག་ཀུན་གྱི་ཡིད་ཀྱི་དབང་པོ་ནི། །ལྷག་མ་མེད་པར་གཅིག་ཆར་ཉིད་དུ་འཕྲོག །ཅེས་པ་ལྟ་བུའོ། །
༈ སུམ་ཅུ་རྩ་གསུམ་པ་ཤིས་བརྗོད་ཀྱི་རྒྱན་ནི་དཔེར་ན་ཀླུ་ཀུན་ཏུ་དགའ་བའི་ཟློས་གར་དུ།
ཀླུ་ནི་སྲུང་བྱེད་བདག་གི་བསོད་ནམས་གང༌། །རང་ལུས་བྱིན་ལས་དེ་རིང་གང་བསྒྲུབས་པ། །དེ་
ཡིས་བདག་ཉིད་སྲིད་པ་སྲིད་པར་ནི། །གཞན་ཕན་སྙིང་པོ་ལྡན་པའི་ལུས་འཐོབ་ཤོག །ཅེས་དང་།
སློབ་དཔོན་རཏྣ་ཤྲཱིས། ཡོན་ཏན་རྒྱ་མཚོ་འཇིག་རྟེན་མཁྱེན། །བདག་མེད་གཉིས་པོ་ཡང་དག་རིག །
སྒྲིབ་པ་གཉིས་ལས་རྣམ་རྒྱལ་བས། །འཇིག་རྟེན་ངན་འགྲོ་ལས་སྲུངས་ཤིག །ཅེས་དང༌། རིན་སྤུངས་
པས། སྔོན་གྱི་བྱེད་པོས་མི་ནུས་སེམས་ཅན་ཁམས། །མ་ལུས་བདེ་སྐྱིད་ཡངས་པའི་ཁོར་ཡུག་ཏུ། །
སྔོན་གི་བེད་པོས་མི་ནས་སེམ་
ཤོངས་པའི་གོ་སྐབས་སྦྱིན་པའི་རྔ་བོ་ཆེ། །བརྡུང་ཚུལ་སྙན་པའི་འདོད་དགུར་འཇོ་གྱུར་ཅིག །ཅེས་
དང་། བོད་མཁས་པས། སྨྲ་བསམ་བརྗོད་པའི་ཡུལ་འདས་ཟུང་འཇུག་གི །ཡེ་ཤེས་རང་གཟུགས་
ངེས་པ་ལྔ་ལྡན་ཡོད། །རིས་མེད་འགྲོ་བའི་སྣང་ངོར་དེ་སྙེད་སྐུས། །རྗེས་འཛིན་རྒྱལ་བ་རྒྱ་མཚོས་
ཁྱེད་ལ་སྲུངས། །ཞེས་པ་ལྟ་བུའོ། །
༈ སོ་བཞི་པ་རབ་སྤེལ་གྱི་རྒྱན་ལ་གཉིས་ལས་དང་པོ་གཅིག་ལ་གཅིག་ལྟོས་ཀྱི་རབ་སྤེལ་
ནི་དཔེར་ན་དཔལ་ཁང་ལོ་ཙཱ་བ་དབྱངས་ཅན་སྙེམས་པའི་སྡེས། ཟླ་ལྟར་གསལ་བ་དབྱངས་ཅན་
ཐུགས་རྗེ་ཡི། །འོད་བརྒྱས་བདག་བློ་སྤེལ་བ་ངེས་བསྟན་ཆེད། །ཉི་མས་པདྨ་རྒྱས་མཐོང་ངོ་མཚར་ཏེ། །
325

རིས་མེད་ཆོས་རིག་གཏེར་མཛོད་ལས། སྙན་འགྲེལ་དཔེ་དཀོན་གཅེས་བཏུས་པོད་དགུ་པ།
བརྒྱ་བྱིན་མིག་སྟོང་ཕྱིས་ཏེ་ལྟ་བའོ་སྙམ། ཞེས་དང༌། སྣར་ཐང་པཎ་ཆེན་སངྒ་ཤྲཱིས། ཁྱོད་ཞལ་ཟླ་
རྒྱས་ལྟ་བུར་ཟླུམ། །ཨུཏྤལ་སྤྱན་ནི་ཡངས་ཤིང་རིང༌། །དབྱངས་ཅན་རྟག་པར་མཛེས་པའི་ཕྱིར། །
རྒྱན་གཞན་དག་ནི་ཅི་ཞིག་བྱ། །ཞེས་དང༌། བོད་མཁས་པ་མི་ཕམ་དགེ་ལེགས་རྣམ་པར་རྒྱལ་བས།
པདྨ་གཞོན་ནུའི་དཔལ་འཕྲོག་དབྱངས་ཅན་ལྷའི། །བཞིན་རས་མ་བྲིས་མཚན་དཔེའི་རི་མོ་ཅན། །
ཡིད་འཕྲོག་ཀེ་ས་རས་མཚོན་འཇིག་རྟེན་གྱི། །ཀུན་དགའ་བསྐྱེད་པ་ལྷན་སྐྱེས་རང་བཞིན་ཡིན། །
ཞེས་གསུངས་པ་ལྟ་བུའོ། །
༈ གཉིས་པ་སྟོབས་མཚུངས་རབ་སྤེལ་ནི་དཔེར་ན་སློབ་དཔོན་རཏྣ་ཤྲཱིས། ལུས་ཕྲ་ནུ་མ་
དུད་པ་དང༌། །མིག་གཡོ་ཁེངས་བྱེད་བུད་མེད་རྣམས། །རྣམ་འགྱུར་མེད་པ་སྦྲང་རྩི་བཞིན། །སྙན་པ་
ཉིད་དུ་སྨྲ་བར་གྱིས། །ཞེས་དང༌། ཟུར་མཁར་བས། ཆུ་སྐྱེས་འཛུམ་པའི་ཕྲེང་བ་སྤེལ། །ཨུཏྤལ་
མཛེས་མའི་འདྲེན་བྱེད་བཞིན། །གཉིས་སྐྱེས་དགའ་བའི་དགའ་སྟོན་བསྒྲུབ། །མཛེས་པས་དབྱངས་
ཅན་བྲོས་སམ་སྙམ། །ཞེས་དང༌། བོད་མཁས་པས། ཞི་བའི་དབྱིངས་ལས་དྲག་པོར་ཁྲོས་བའི་སྐུ། །
རལ་བའི་ནགས་སུ་རིག་ལྔའི་སངས་རྒྱས་ལྔ། །ཐོད་སྐམ་ཟོལ་གྱིས་མ་བོས་པར་འདུས་པ། །དཔལ་
གྱི་མགོན་པོས་དགྲ་བགེགས་ལྷན་ཅིག་ཐུལ། །ཞེས་གསུངས་བ་ལྟ་བུའོ། །
༈ རྒྱན་སུམ་ཅུ་རྩ་ལྔ་པ་དགོངས་པ་ཅན་གྱི་རྒྱན་ནི་སློབ་དཔོན་ངག་དབང་གྲགས་པས་
དགོངས་པ་ཅན་གྱི་རྒྱན་འདི་གཞུང་གི་རྒྱན་ལ་ཡོད་པ་ཡིན་པས་ཚིགས་བཅད་གཅིག་དང་གཉིས་ལ་
སོགས་པའི་ཡུལ་ལ་ཡོད་པ་ཡིན་པ་གསལ་ལོ་ཞེས་གསུངས་པས་དཔེར་བརྗོད་ལོ་གསུམ་དགོས་
པས་བཞག་གོ། །ཞེས་ཡོངས་སུ་བཅད་པ་གཉིས་པའི་དཔེར་བརྗོད་རྫོགས་སོ། །སླར་ཡང་། ཕན་
དང་བདེ་བ་མ་ལུས་འབྱུང་བའི་གནས། །གནས་ལྔ་རིག་པའི་གཞུང་གི་མཛེས་བྱེད་རྒྱན། །རྒྱན་གྱི་
ནོར་བུ་དུ་མས་ཕྱུག་པའི་དཔལ། །དཔལ་ལྡན་དཎྜིའི་མགུལ་པ་ལས་ནི་འོངས། །དེ་ལས་ཉམས་
འགྱུར་རྒྱ་མཚོའི་རྒྱན་ཕྲེང་གིས། །མགྲིན་པའི་དཔལ་ནི་རྣམ་པར་རྒྱས་གྱུར་པའི། །མཁས་པ་རྣམས་
ཀྱིས་པུར་རྒྱལ་བོད་ལ་སོགས། །ས་སྟེང་བུ་མོའི་རྣ་བའང་རབ་ཏུ་བརྒྱན། །དེ་ལྟ་ན་ཡང་དིང་སང་
སྙིགས་ལྔའི་ཚོན། །རྣམ་མཚར་མདངས་ཀྱི་ན་བཟས་བཀླུབས་པ་ལ། །འདི་འདྲའི་རྒྱན་ནི་དགོས་
326

དོན་རྒྱན་སོ་ལྔའི་སྙིང་པོ་བསྡུས་པ་བློ་གསར་བུང་བ་རོལ་པའི་དགའ་ཚལ་དུ་འཇུག་པ་ལ་ཉེ་བར་མཁོ་བ།
པས་དབེན་མོད་ཀྱང་། །རང་ཉིད་ཚེ་རབས་ཕྲེང་བར་གོམ་པའི་ཕྱིར། །སྔོན་བྱོན་དམ་པའི་གསུང་གི་
བདུད་རྩི་ལ། །དད་གསུམ་སྙིམ་པ་སྦྱར་བས་ངོམ་མེད་དུ། །བཏུང་ལ་སྒོ་གསུམ་ངལ་བའི་དྲི་མ་ཀུན། །
ཤི་བའི་རོ་བཞིན་དོར་ཏེ་བརྩོན་པ་ཡང༌། །འདིར་སྣང་བདག་དོན་ཆོས་བརྒྱད་གྱི་ན་བ། །མི་གཙང་
ཕུང་པོར་ཆགས་པའི་སྦྲང་བུ་དང༌། །མི་མཚུངས་གཞན་དོན་ཀུན་མཁྱེན་རྒྱུ་སྒྲུབ་བྱེད། །ལས་འདི་ལ་
ནི་བདག་བློ་ཆེས་ཆེར་སྤྲོ། །དེ་ཕྱིར་འདི་བྱུང་དགེ་བ་ཡེ་ཤེས་ཉིའི། །སྣང་བ་དམ་པས་མཐའ་དག་ཡིད་
ཅན་གྱི། །མི་ཤེས་མུན་པའི་དྲི་མ་རབ་ཟོས་ནས། །ཀུན་ཀྱང་ཤེས་རབ་སྣང་བ་རྒྱས་གྱུར་ཅིག ། །།
ཅེས་པའང་འབྲས་ལྗོངས་བསམ་ཁང་པ་ཨོ་རྒྱན་ཀུན་བཟང་བསྟན་འཛིན་རྡོ་རྗེས་རབ་བྱུང་
བཅོ་ལྔ་བའི་ནང་ཚན་ཞི་བ་ཞེས་པ་ས་མོ་བྱའི་ལོར་ཆོས་འཁོར་དཔལ་གྱི་ལྷ་སའི་གནྡྷོ་ལའི་ཉེ་
འདབས་བྱང་གླིང་ཡབ་ཕུན་དུ་བཏུས་པ་དགེ་ལེགས་འཕེལ། སརྦ་མངྒ་ལཾ།། །།
327

རིས་མེད་ཆོས་རིག་གཏེར་མཛོད་ལས། སྙན་འགྲེལ་དཔེ་དཀོན་གཅེས་བཏུས་པོད་དགུ་པ།